SL Uradni list Evropske unije C 188/44

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 188/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

ZAHTEVEK ZA SPREMEMBO V SKLADU S ČLENOM 9

„GORGONZOLA“

EU št.: IT-PDO-0217-01214 – 18.3.2014

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☒ Dokazilo o poreklu — ☒ Metoda pridobivanja — ☐ Povezava — ☒ Označevanje — ☐ Nacionalne zahteve — ☒ Drugo [sprememba pravil o pakiranju]

2. Vrsta spremembe

— ☒ Sprememba enotnega dokumenta ali povzetka — ☐ Sprememba specifikacije registriranega ZOP ali ZGO, za katerega enotni dokument in povzetek nista bila objavljena — ☐ Sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) — ☐ Začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

Opis proizvoda

Proizvod se ni spremenil. Vendar je bilo odločeno, da se črta pridevnik „molle“ (mehek), saj se ne uporablja za vse vrste sira „Gorgonzola“, pri čemer zlasti „pikantne“ vrste ni mogoče uvrstiti med mehke sire. Nepravilno je torej uporabljati pridevnik „mehek“ za vse vrste sira „Gorgonzola“, poleg tega pa to lahko zavede nadzorne organe, ki so uradno pristojni za preverjanje, ali je upoštevana specifikacija proizvoda za „pikantno“ vrsto. Odločeno je bilo, da se črta tudi pridevnik „grasso“ (masten), ki je zaradi navedbe najnižjega deleža maščobe v suhi snovi v točki 3.2 enotnega dokumenta postal odvečen.

V veljavni specifikaciji proizvoda je barva testa opisana kot „zelenomodra“: zaradi opisa vseh mogočih barv različnih vrst sira „Gorgonzola“ je pojasnjeno, da je lahko barva testa tudi „sivomodra“. Čeprav je namreč zelenomodra barva značilna za testo navedenega sira, se to lahko zaradi razvoja žive aerobne plesni in glede na čas zorenja obarva tudi sivomodro. Če torej ne bi bilo navedeno, da se lahko zadevni proizvod obarva tudi „sivomodro“, bi to lahko zavedlo nadzorne organe, ki so pristojni za preverjanje, ali je barva testa v skladu s specifikacijo proizvoda.

V veljavni specifikaciji proizvoda se najkrajše obdobje zorenja spreminja glede na različne vrste sira „Gorgonzola“, zato je bilo odločeno, da se v navedeni specifikaciji proizvoda črta splošna navedba najkrajšega trajanja zorenja petdeset dni, ker to ni ustrezno.

Proizvod se ni spremenil. Vendar je stavek, v katerem je navedeno, da je okus odvisen le od trajanja zorenja, črtan, ker to ne drži. Na okus namreč lahko, čeprav v manjši meri, vplivajo tudi drugi dejavniki, kot je teža hlebca.

Različne vrste sira „Gorgonzola“ so predstavljene jasneje in razvrščene glede na težo, okus in zorenje: upoštevano je namreč bilo, da je bila lahko stara razvrstitev, uvedena s spremembo, evidentirano leta 2009, zavajajoča; zaradi uporabe izrazov „velik“, „srednje velik“ in „majhen“ se namreč zdi, da je temeljila samo na velikosti hlebcev. Zato je bilo zaradi jasnosti odločeno, da se pojasni, da razvrstitev ne temelji le na merilu teže, temveč tudi na merilih okusa in zorenja. Za takojšnjo prepoznavnost vrste sira „Gorgonzola“ se zdi, da je pri razvrstitvi ustrezneje uporabiti navedbe „sladka vrsta“, „pikantna vrsta“ in „majhen hlebec pikantne vrste“. Hlebec „sladke vrste“ ustreza „velikemu“ hlebcu iz stare razvrstitve. Navedba „ali rahlo pikanten“ je črtana, ker ni ustrezna, saj je okus tega hlebca „sladek“, kot je že navedeno v specifikaciji proizvoda. Hlebec „pikantne vrste“ ustreza „srednje velikemu hlebcu“ iz stare razvrstitve. „Majhen hlebec pikantne vrste“ ustreza „srednje velikemu hlebcu“ iz stare razvrstitve.

Največja in najmanjša velikost hlebcev sta bili nekoliko spremenjeni, da bi se uskladili z dejanskimi razmerami proizvodnje: teža hlebca se namreč lahko zmanjša ali poveča glede na njegovo stopnjo vlažnosti.

Uvedeno je najdaljše trajanje zorenja (glej postavko „Metoda pridobivanja“).

Različne vrste sira „Gorgonzola“ so predstavljene in razvrščene glede na težo, okus in zorenje:

— hlebec „sladke vrste“: teža od 9 do 13,5 kg, sladek okus, najkrajše trajanje zorenja petdeset dni in najdaljše sto petdeset dni;

— hlebec „pikantne vrste“: teža od 9 do 13,5 kg, izrazito pikanten okus, najkrajše trajanje zorenja osemdeset dni in najdaljše dvesto sedemdeset dni;

— „majhen hlebec pikantne vrste“: teža od 5,5 do manj kot 9 kg, izrazito pikanten okus ter najkrajše zorenje šestdeset dni in najdaljše dvesto dni.

Dokazilo o poreklu

Sir „Gorgonzola“ se lahko za zagotovitev njegove pristnosti daje na trg kot cel hlebec, vodoravno prerezan polhlebec ali v kosih, prekritih z gofrirano aluminijasto folijo.

Za ohranitev kakovosti in zagotovitev porekla proizvoda ter nadzora nad njim se lahko po certificiranju pristojnega nadzornega organa ali katerega drugega nadzornega organa, ki ga ta pooblasti, daje na trg tudi v predpakiranih kosih, tudi če niso prekriti z gofrirano aluminijasto folijo.

Metoda pridobivanja

Vrednosti temperature in relativne vlažnosti prostora, v katerem poteka zorenje, so bile nekoliko spremenjene, da bi se uskladile z izboljšavami, uvedenimi v obratih in pri uporabljanih tehnikah zorenja za večjo kakovost sira „Gorgonzola“.

Dodano je najdaljše trajanje zorenja, saj bi lahko proizvod ob daljšem zorenju izgubil svoje posebne značilnosti in organoleptične značilnosti.

Označevanje

Za lažji nadzor upoštevanja specifikacije proizvoda in zlasti da bi se lahko potrošniki ozaveščeno odločali, tudi kadar se proizvod na njihovo zahtevo zapakira na kraju prodaje na drobno, je določena obveznost, da se na gofrirani aluminijasti foliji pri hlebcu „pikantne“ vrste, „majhnem hlebcu pikantne vrste“, vodoravno prerezanem polhlebcu in kosih navede „pikanten“.

Za lažji nadzor upoštevanja specifikacije proizvoda in zlasti da bi se lahko potrošniki ozaveščeno odločali, tudi kadar se proizvod na njihovo zahtevo zapakira na kraju prodaje na drobno, je določena tudi obveznost, da se na primarni embalaži predpakiranih kosov hlebcev „pikantne“ vrste in „majhnih hlebcev pikantne vrste“ navede „pikanten“.

Drugo:

Za ohranitev kakovosti sira „Gorgonzola“, ki se daje na trg v predpakiranih kosih, ter za zagotovitev njegovega porekla in njegovega nadzora je določeno, da rezanje in pakiranje kosov certificira pristojni nadzorni organ ali kateri koli drug nadzorni organ, ki ga ta pooblasti. Ta zahteva je povezana z dejstvom, da zaradi varnosti živil hlebcev in vodoravno prerezanih polhlebcev, prekritih z gofrirano aluminijasto folijo, ni mogoče rezati mehansko, pa tudi s potrebo, da se za kose hlebca sira „Gorgonzola“ brez oznake na krajcu, ki niso prekriti z reliefno aluminijasto folijo, od nadzornega organa pridobi garancijsko potrdilo o poreklu. Ta ukrep trgovcem na drobno ne preprečuje, da na zahtevo potrošnikov ali za neposredno prodajo sir ročno razrežejo in ga zapakirajo v kosih. Trgovcu na drobno namreč pri ročnem razrezu hlebcev in polhlebcev z nožem ni treba odstraniti gofrirane aluminijaste folije, s katero so prekriti, poleg tega pa ni ogrožena varnost živil. Navedena postopka se poleg tega načeloma izvedeta pred potrošnikom oziroma ta lahko to vsaj zahteva, zlasti da bi se lahko prepričal, da je uporabljeni hlebec ali polhlebec prekrit z gofrirano aluminijasto folijo. Trgovcu na drobno je treba ročni razrez hlebca ali polhlebca, prekritega z gofrirano aluminijasto folijo, dovoliti tudi pri proizvodu, zapakiranem za neposredno prodajo, če na kosu tudi po razrezu ostane del aluminijaste folije, ki zagotavlja pristnost proizvoda.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„GORGONZOLA“

EU št.: IT-PDO-0217-01214 – 18.3.2014

ZGO ( ) ZOP ( X )

1. Ime

„Gorgonzola“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.3. Siri

3.2 Opis proizvoda, za katerega se uporablja ime iz 1. točke

„Gorgonzola“ je marmoriran sir, izdelan izključno iz pasteriziranega polnomastnega kravjega mleka ter toplotno neobdelanega, homogenega testa bele in slamnato rumene barve, s plesnijo („plesnenje“) v obliki značilnih zelenomodrih in/ali sivomodrih žilic.

„Gorgonzola“ ima naslednje značilnosti:

— Oblika:

— valjasta z ravnima osnovnima ploskvama in ravnim obodom;

— velikost: debelina oboda najmanj 13 cm; premer od 20 do 32 cm;

— razvrstitev glede na težo, okus in zorenje: 1. hlebec „sladke vrste“: teža od 9 do 13,5 kg, sladek okus, najkrajše trajanje zorenja petdeset dni in najdaljše sto petdeset dni; 2. hlebec „pikantne vrste“ teža od 9 do 13,5 kg, izrazito pikanten okus, najkrajše trajanje zorenja osemdeset dni in najdaljše dvesto sedemdeset dni; 3. „majhen hlebec pikantne vrste“: teža od 5,5 do manj kot 9 kg, izrazito pikanten okus ter najkrajše trajanje zorenja šestdeset dni in najdaljše dvesto dni.

— Skorja: sive in/ali rožnate barve, neužitna;

— Testo: homogeno, bele in slamnate barve, s plesnijo(„plesnenje“), ki tvori z značilne zelenomodre in/ali sivomodre žilice;

— Maščoba v suhi snovi: najmanj 48 %.

3.3 Surovine (samo za predelane proizvode)

Polnomastno kravje mleko, sirilo iz telet in sol.

3.4 Krma (samo za proizvode živalskega izvora)

Najmanj 50 % suhe snovi krmnega obroka, razdeljenega kravam in izračunanega na letni osnovi, izvira z območja proizvodnje.

3.5 Posebni proizvodni postopki, ki jih je treba izvajati na opredeljenem geografskem območju

Proizvodnja in predelava mleka, zorenje sira „Gorgonzola“ in namestitev identifikacijskih oznak iz točke 3.7 potekajo na opredeljenem geografskem območju.

3.6 Posebna pravila za rezanje, ribanje, pakiranje itn.

Sir „Gorgonzola“ se lahko daje na trg kot cel hlebec, vodoravno prerezan polhlebec ali v kosih, prekritih z gofrirano aluminijasto folijo.

Sir „Gorgonzola“ se lahko po certificiranju pristojnega nadzornega organa ali katerega drugega nadzornega organa, ki ga ta pooblasti, daje na trg tudi v predpakiranih kosih, ki niso prekriti z gofrirano aluminijasto folijo. Za ohranitev kakovosti sira „Gorgonzola“, ki se daje na trg v predpakiranih kosih, ter za zagotovitev njegovega porekla in njegovega nadzora je določeno, da rezanje in pakiranje kosov certificira pristojni nadzorni organ ali kateri koli drug nadzorni organ, ki ga ta pooblasti. Ta zahteva je povezana z dejstvom, da zaradi varnosti živil hlebcev in vodoravno prerezanih polhlebcev, prekritih z gofrirano aluminijasto folijo, ni mogoče rezati mehansko, pa tudi s potrebo, da se za kose hlebca sira „Gorgonzola“ brez oznake na krajcu, ki niso prekriti z gofrirano aluminijasto folijo, od nadzornega organa pridobi potrdilo o poreklu.

Rezanje in pakiranje sira „Gorgonzola“ v kosih, ki se izvedeta na zahtevo potrošnika na kraju prodaje na drobno, sta dovoljena, če je vidna gofrirana aluminijasta folija. Dovoljena sta tudi rezanje in pakiranje sira „Gorgonzola“ na kraju prodaje na drobno za neposredno prodajo, če se na kosu po razrezu ohrani del gofrirane aluminijaste folije, ki zagotavlja pristnost proizvoda.

3.7 Posebna pravila za označevanje

Hlebec sira „Gorgonzola“ je mogoče prepoznati po dveh identifikacijskih oznakah, ki se namestita na opredeljenem geografskem območju, natančneje:

— ob proizvodnji se identifikacijska oznaka, na kateri je identifikacijska številka, namesti na obeh ravnih osnovnih ploskvah (glej sliko 1); Slika 1

— potem ko je proizvod pridobil značilnosti, potrebne za njegovo dajanje v prodajo, in sicer v obliki hlebca, vodoravno prerezanega polhlebca in – brez poseganja v določbe o predpakiranih proizvodih iz točke 3.6 – v kosih, se ovije v gofrirano aluminijasto folijo, na kateri je vtisnjena identifikacijska oznaka (glej sliko 2); na gofrirani aluminijasti foliji so tudi označba ZOP „Gorgonzola“, skupaj s simbolom Unije, ter navedba „pikanten“ pri „pikantni“ vrsti in „majhnem hlebcu pikantne vrste“ ter vodoravno prerezanih polhlebcih in kosih, nameščena poleg označbe ZOP „Gorgonzola“ ali pod njo, navedene z manjšimi grafičnimi znaki. Slika 2

Predpakirani kosi

Na glavnem delu vidnega polja primarne embalaže predpakiranih kosov sira „Gorgonzola“ sta:

— označba ZOP „Gorgonzola“, skupaj s simbolom Unije;

— navedba „pikanten“ pri proizvodih, vzorčenih na hlebcih in majhnih hlebcih sira „Gorgonzola“ pikantne vrste, ki je zapisana poleg označbe ZOP „Gorgonzola“, navedene z manjšimi črkami, ali pod njo.

4. Kratka opredelitev geografskega območja

Opredeljeno geografsko območje obsega celotno ozemlje teh pokrajin:

— Bergamo, Biella, Brescia, Como, Cremona, Coni, Lecco, Lodi, Milano, Monza, Novara, Pavia, Varese, Verbano Cusio-Ossola in Vercelli.

Obsega tudi ozemlje teh občin pokrajine Alessandria:

— Casale Monferrato, Villanova Monferrato, Balzola, Morano Po, Coniolo, Pontestura, Serralunga di Crea, Cereseto, Treville, Ozzano Monferrato, San Giorgio Monferrato, Sala Monferrato, Cellamonte, Rosignano Monferrato, Terruggia, Ottiglio, Frassinello Monferrato, Olivola, Vignale, Camagna, Conzano, Occimiano, Mirabello Monferrato, Giarole, Valenza, Pomaro Monferrato, Bozzole, Valmacca, Ticineto, Borgo San Martino in Frassineto Po.

5. Povezanost z geografskim območjem

5.1 Posebnosti geografskega območja

Naravni dejavniki so povezani s podnebnimi razmerami na opredeljenem geografskem območju, ki spodbujajo pridelavo obilne in kakovostne krme za prehrano krav mlekaric ter razvoj mikrobioloških dejavnikov, ki odločilno vplivajo na organoleptične značilnosti in barvo sira. Kar zadeva človeške dejavnike, je treba poleg zgodovinske pomembnosti sira za lokalno gospodarstvo pripomniti, da zapletene faze proizvodnje sira „Gorgonzola“ temeljijo na tradicionalnih ročnih tehnikah usirjanja: dodajanje mlečnih fermentov v mleko, suspenzija spor Penicillium in izbranih kvasovk, dodajanje telečjega sirila pri ustrezni temperaturi, suho soljenje in perforacija, značilna za testo med zorenjem, so postopki, ki so jih na opredeljenem geografskem območju izvajali stoletja.

5.2 Posebnosti proizvoda

„Gorgonzola“ je sir iz toplotno neobdelanega, homogenega testa bele in slamnato rumene barve, s plesnijo („plesnenje“), ki tvori značilne zelenomodre in/ali sivomodre žilice.

Njegov okus lahko sega od blagega do izrazito pikantnega, kar je odvisno od več dejavnikov, zlasti od zorenja.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Organoleptične in kolorimetrične značilnosti sira „Gorgonzola“ so povezane z obilnostjo in kakovostjo krme za prehrano krav mlekaric, pa tudi s tradicionalnimi postopki usirjanja, zlasti dodajanjem spor Penicillium, suhim soljenjem in perforacijo testa med zorenjem.

Sklic na objavo specifikacije

(člen 5(7) Uredbe (ES) št. 510/2006 (4))

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP IGP“ (v zgornjem desnem kotu zaslona), nato „Prodotti DOP IGP STG“ (ob robu na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Glej opombo 3.